‘Kgwadi se uitsprake weer sonder raadsmandaat’Prof. Dan Kgwadi, vise-kanselier van die NWU Foto: Nico Strydom, Maroela Media Só sê Flip Buys, voorsitter van die Solidariteit Beweging. Volgens Buys het Kgwadi op die Vaaldriehoekkampus van die NWU sy voorkeur vir ’n gesentraliseerde bestuurstelsel bekendgemaak wat teenstrydig is met raads- en bestuursbesluite dat uitsprake oor die saak nie gemaak word terwyl al die verskillende opsies nog ondersoek word nie. Volgens Buys is dit kommerwekkend dat Kgwadi buite sy bevoegdhede optree en beleidsuitsprake maak wat die universiteitsraad se verantwoordelikheid is. Volgens hom skep dit die indruk dat Kgwadi die raad in ’n rigting wil dwing deurdat hy klaar sy eie voorkeurmodel in werking begin stel sonder raadsgoedkeuring. Buys het gesê Kgwadi se uitsprake oor die afskaffing van waardevolle handelsname soos “Pukke” is ook teenstrydig met die bestaande raadsbeleid en skep onnodige spanning gedurende die universiteit se strategiese hersieningsproses. Volgens Buys lyk dit nie of Kgwadi die waarde van handelsname besef nie. “Die feit dat name soos “Tukkies” en “Kovsies” ten spyte van die transformasie van daardie instellings behou is, wys dat dit nie nodig is om waardevolle handelsname af te skaf nie.” Buys het verder gesê dat Kgwadi se uitsprake oor die rassedemografie ook teenstrydig is met huidige raadsbeleid en die indruk wil skep dat hy die vryheid van studente om te kies waar hulle wil studeer ter wille van politieke doelwitte wil inperk. Kgwadi se uitsprake oor die ongelyke standaarde van verskillende kampusse is ook hoogs aanvegbaar en klink vreemd omdat hy self lank rektor van die Mafikeng-kampus was en vir die standaarde daar verantwoordelik was, het Buys gesê.